Imtella' Novembru 19, 2020 - Aġġornata 19 Ta' Novembru, 2020 8:36pm Il-ġnien biswiet Baċir numru 1 jinsab mgħoni bi skultura interattiva li nħadmet apposta għaż-żona mill-iskultur Matthew Pandolfino bħala parti mill-programm għall-arti fi spazzji pubbliċi. Id-Dgħajsa tar-Riħ hija fil-qofol ta' din il-wirja u li tfakkar il-wirt indiġenu industrijali ta' pajjiżna. Id-Dgħajsa tar-riħ – Mixa, hija skultura interattiva li tinsab esebita b'mod permanenti fil-ġnien biswiet Baċir Numru 1 f'Bormla. L-iskultura li ġiet iddisinjata mill-artisti Matthew Pandolfino tamalgama dgħajsa tal-pass flinkien mal-ballun barrax u l-ajruplani li kollha għandhom x'jaqsmu mal-inħawi ta' Baċir numru wieħed. "Fl-għoxrinijat kienu jinbnew ajruplani hawnhekk, kif ukoll kellna l-ballun baraxx li kien vera famuż, allura amalgamajt kollox f'daqqa u ħloqt speċi ta' skultura tal-fantażija li hija kinetika, ġifieri tiċċaqlaq, in-nies jistgħu jinteraġixxu magħha, għaqqad kollox f'daqqa u ħriġt l-idea tad-dgħajsa riħ." L-artist żied jgħid li l-skultura li hija maħduma mill-azzar li tħalla jissadad, għax huwa materjal li għandu x'jaqsam mal-istorja tad-dockyard u għax huwa materjal utli għall-iskultura. "U dan it-tip ta' ħadid li jagħmel, issadad, joħloq patina u jiflaħ għall elementi u għandek il-final touch tiegħu li hija rustika u tmur mal-ambjent ta' hawnhekk u l-kulur tagħha huwa l-kulur tal-ħadid." L-iskultura li ġiet iffinazjata mill-programm għall-arti fl-ispazzji pubbliċi, inħadmet f'4 snin. Waqt it-tnedija, il-Ministru għat-Trasport u l-Infrastruttura Ian Borg qal li Infrastructure Malta ser tkun qiegħda tinkorpora proġetti artistiċi fil-proġetti infrastrutturali li qegħdin jinbnew, biex ikomplu jsebbhu dawn il-proġetti.